План-канспект урока, праведзенага ў час месячніка

“Яго вялікасць – урок ”

Настаўнік беларускай мовы і літаратуры

Сялецкая Л.Б.

**Праблема маральнага выбару.**

**Урок па апавяданні Змітрака Бядулі “На Каляды к сыну”**

**(7 клас)**

**Мэты:** вучыць вызначаць галоўнае ў творы і аналізаваць яго, суадносіць учынкі герояў з матывамі іх паводзін; выказваць і абараняць сваю думку, абапіраючыся на тэкст; далучаць вучняў да крыніц народнай мудрасці і хрысціянскай маралі; выхоўваць пачуццё адказнасці і клопату за састэрэлых бацькоў.

**Абсталяванне**: тэкст апавядання, ілюстрацыя ікон Божай Маці з беларускіх сабораў, прэзентацыя карцін з вобразамі маці.

**Эпіграфы:**

Маці, маці… Толькі нязгасныя вашы сэрцы, трапяткія і мужныя, пяшчотныя і суровыя, поўныя любові і гневу, могуць перажыць такія трывогі, якія выпадаюць на вашу долю (Іван Сяркоў).

Шануй бацьку свайго і матулю сваю, каб табе добра было і каб ты доўга жыў на зямлі (Пятая запаведзь Закона Божага)

**Ход урока**

1. **Арганізацыйны момант.**
2. **Асноўная частка.**

*Настаўнік*. Сёння мы з вамі працягваем працаваць над апавяданнем Змітрака Бядулі “На Каляды к сыну” і разгледзім вельмі хвалюючую праблему - праблему бацькоў і дзяцей. (Зварот да эпіграфаў).

* Скажыце, калі ласка, які з эпітэтаў мы выберам на сённяшні ўрок, і як ён пераклікаецца з тэмай нашага ўрока? Мы паразважаем сёння над гэтым, суаднесём нашы думкі з думкамі Змітрака Бядулі ў апавяданні “На Каляды к сыну”.
* ***Скажыце, калі ласка, чаму трэба клапаціцца пра састарэлых бацькоў?*** (Вучні адказваюць)

*Настаўнік*. Пра маці, самага блізкага і дарагога чалавека для кожнага, вельмі многа складзена песень, напісана шмат мастацкіх твораў. Але глыбіня пачуццяў ў нашых сэрцах настолькі вялікая, што мы не стамляемся гаварыць яшчэ і яшчэ. Любоў і павага да маці, да бацькоў ёсць пачуццё святое. Вельмі добрым дарадцам з’ўляецца для нас народная мудрасць. Створана шмат прыказак пра выхаванне, стаўленне да сваіх бацькоў, ролю маці для кожнага чалавека.

Некаторыя вучні атрымалі да сённяшняга ўрока заданні знайсці прыказкі і выказванні вядомых людзей аб павазе да бацькоў. Давайце паслухаем.

1. **Праца над зместам апавядання.**

* Як вы ўспрымаеце Лаўрука і яго стаўленне да бацькоў? Што можна сказаць пра тое, як ён абышоўся з маці?
* Чаму Тэкля так доўга адкладвала паход у горад да сына? Напярэдадні якога свята Тэкля вырашае наведаць сына? А што за свята Каляды? (аповед вучаніцы)
* Як сустрэў сваю маці Лаўрук, калі яна прыйшла да яго на Каляды? (*Лаўрук не прызнаў Тэклю сваёй маці, назваў яе шалёнай батрачкай і загадаў выгнаць*)
* Ісцэніроўка

Чытанне канцоўкі твора настаўнікам. Роля мастацкай дэталі ў творы.

1. **Дыскусія. Работа ў парах.**

Пытанні для абмеркавання. (Вучням раздаюцца карткі з пытаннямі для абмеркавання).

* Чаму Лаўрук не забяспечыў сваёй матулі нябеднае існаванне, чаму не думаў, што яна часам не мае скарынкі хлеба, жыве ў старой хаце? (*па-першае, Лаўрук быў страшэнны эгаіст,. У Тэклі і Цыпрукука ён быў адзіны сын, уся бацькоўская любоў належала яму аднаму. Потым, калі пан Шчубальскі забраў яго да сябе, у доме зноў не было дзяцей, акрамя яго. З дзяцінства ён прызвычаіўся браць, а не аддаваць. Па-другое, Лаўрук ужо забыў, што і ён жыў у гэтай хаце, што і яму часам не было чаго есці.* )
* Ці могуць разумець дзеці сваіх бацькоў, калі яны не жывуць разам з імі, не ведаюць іх клопатаў? *(Не, не могуць. Але Лаўрук нават і не спрабаваў зразумець сваю матулю, зусім не думаў аб ёй.)*
* Чаму Лаўрук сказаў, што не ведае Тэклі? (*Лаўрук пасаромеўся назваць Тэклю сваёй мамай, бо яна была бедна апранута, вельмі старэнькая*.)
* Чаму Лаўрук адпраўляе ўслед за маці свайго лёкая? Ці мяняе гэты ўчынак героя нашы адносіны да яго? Ці апраўдвае гэта яго? (*Рэшткі сумлення ў сапсаванай душы Лаўрука засталіся, што відаць з эпізоду, калі ён падае грошы маці, але гэта яго не апраўдвае.*)
* А можа бацькі самі вінаваты, што не супраціўляліся, калі пан забраў да сябе Лаўрука, і радаваліся, што ў сына будзе іншае жыццё? (*Усе бацькі хочуць, каб іх дзеці жылі добра. Тэкля і Цыпрук вельмі ўзрадаваліся, што іх сын будзе вучыцца, будзе багаты, спадзяваліся, што ён не забудзе пра іх. Але яны і адарваліся яго ад сябе, ад сям’і, ад сваіх каранёў. ён пайшоў на ўсё гатовае, не бачыў выпрабаванняў, усё яму давалася лёгка, без змагання.*)
* Ці мог Лаўрук-адвакат быць абаронцам простых людзей у судзе?
* Нядаўна мы вывучылі апавяданне Васіля Быкава “Незагойная рана”, дзе гераіня – таксама маці, Тэкля. Што агульнага ў гэтых вобразах? (Адна маці страціла сына-героя на вайне і ўсё жыццё чакае яго, другая страчвае сына-здрадніка, які кінуў сваіх бацькоў).
* Як вы думаеце, чые перажыванні мацнейшыя, чый боль глыбейшы: у быкаўскай гераіні ці ў гераіні Змітрака Бядулі?

1. **Выяўленне аўтарскай пазіцыі.**

* Падумайце і, абапіраючыся на тэкст твора, адкажыце, чым з’ўляецца любоў да маці для аўтара – Змітрака Бядулі? (Любоў да маці – гэта цеплыня сэрца, сыноўі клопат. У гэтым пераконваюць цытаты з твора “падмога на старасць”, “… у Лаўручка свайго вунь як зажыла…”, “Як гэта ён мяне не прымець? Я ж яго матка!”)

АДНАК У Лаўрука ў адносінах да роднага чалавека няма самага галоўнага – сыноўняй чуласці, цеплыні, любові. Шануй сваю маці як самае дарагое, што ёсць на свеце, - такая кароткая і простая думка аўтара апавядання.

1. **Падвядзенне вынікаў.**

*Настаўнік.* Па сённяшнім уроку відаць, што апавяданне Змітрака Бядулі “На Каляды к сыну” нікога раўнадушным не пакінула. У творы аўтар падняў адну з самых актуальных праблем – праблему узаемаадносін бацькоў і дзяцей, паказаў духоўнае адчужэнне сына ад бацькоўскага дома і яго абыякавасць да лёсу старой матулі.

1. **Рэфлексія.**

Скласці сінквейн (па варыянтах)

*Лаўрэнцій Купрыянавіч Маці*

1. **Выстаўленне і каменціраванне адзнак.**
2. **Дамашняе заданне.** Падрыхаваць вуснае сачыненне-разважанне “Як, на вашу думку, складзецца далейшае жыццё героя?”

**Адказ на пытанне:** Якую ролю адыгрывае сям’я ў жыцці чалавека?